Dôvodová správa

Základným cieľom predkladaného návrhu zákona je doriešiť právne nakladanie s nehnuteľným majetkom, ktorý je vedený v účtovníctve štátneho podniku v likvidácii a podľa § 17 zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov je v správe Slovenského pozemkového fondu (ďalej len “SPF”). 

Ministerstvo pôdohospodárstva SR ako zakladateľ štátnych majetkov, v dôsledku zdĺhavého procesu privatizácie muselo z dôvodu  nepriaznivých hospodárskych výsledkov rozhodnúť o likvidácii niektorých najviac zadĺžených podnikov. Skúsenosti získané v priebehu usmerňovania procesu likvidácie štátnych majetkov ukazujú, že ak sa nepodarí zabezpečiť predaj poľnohospodárskych nehnuteľností v priebehu počiatočného obdobia likvidácie, dochádza k zablokovaniu ďalšieho postupu a účelu likvidácie.

Okrem všeobecného nedostatku peňažných zdrojov, vidíme ako jeden z hlavných dôvodov vysokú cenu majetku, vychádzajúcu zo znaleckého ocenenia podľa vyhlášky MF SR č. 465/1991 Zb. o cenách stavieb, pozemkov, trvalých porastov a náhradách za dočasné užívanie pozemkov v znení neskorších predpisov, pričom táto vyhláška neumožňuje  znehodnotenie majetku.   

Podľa § 47b zákona č. 92/1991 Zb. o podmienkach prevodu majetku štátu na iné osoby v znení neskorších predpisov speňaží likvidátor majetok predajom vecí vo verejnej dražbe. Iným spôsobom môže likvidátor postupovať len so súhlasom Ministerstva pre správu a privatizáciu národného majetku SR. Uvedeným spôsobom môže likvidátor predávať aj nehnuteľný majetok v správe SPF. Platný zákon o štátnom podniku upravuje ďalšie podmienky spojené so speňažovaním majetku štátu v procese likvidácie štátnych podnikov a to podľa vzorového dražobného poriadku, ktorý je prílohou zákona. Určeným spôsobom je možné v druhom kole dražby znížiť cenu nehnuteľného majetku najviac o 30 % z vyvolávacej ceny.

Uvedená právna úprava nezohľadňuje špecifické podmienky spojené s nehnuteľným majetkom, ktorý slúžil pre zabezpečovanie poľnohospodárskej prvovýroby. V prípadoch, kedy okolitá poľnohospodársky využívaná pôda bola vydaná pôvodným vlastníkom, je súvisiaci nehnuteľný majetok v  stanovených cenách nepredajný. 

Navrhovaná novela zákona o štátnom podniku umožní hospodársky nevyužívaný nehnuteľný majetok spolu so zastavanými pozemkami predať v obchodnej verejnej súťaži za podmienok, ktoré určí Ministerstvo pôdohospodárstva SR.   

Uvedená novela upravuje podmienky predaja majetku štátu, ktorý je v správe SPF a podmienky zlučovania štátnych podnikov v likvidácii, a preto nemá dopad na tvorbu pracovných miest. Nepriamy pozitívny dopad na tvorbu pracovných miest môže mať skutočnosť, že sa nevyužívaný majetok štátu umožní previesť na podnikateľské subjekty.

Ďalšie úpravy, ktoré navrhujeme, majú charakter legislatívno-technických úprav a vychádzajú z problémov aplikácie platnej právnej úpravy v procese likvidácie štátnych podnikov.

	Prijatím navrhovanej novely zákona nevzniknú zvýšené náklady na štátny rozpočet. Predkladaný návrh je základným predpokladom k umožneniu predaja majetku štátu, ktorý je značne znehodnotený a správca (SPF) by musel vynakladať prostriedky zo štátneho rozpočtu na zabezpečenie jeho ochrany. Hrozí tiež, že príslušné orgány nariadia odstránenie znehodnotených a poškodených stavieb na náklady správcu.  

	Zákon nebude mať vplyv na zamestnanosť v Slovenskej republike, a preto nie je potrebné prerokovať ho v Rade hospodárskej a sociálnej dohody podľa zákona č. 106/1999 Z.z. o hospodárskom a sociálnom partnerstve (zákon o tripartite).

Návrh zákona je vypracovaný v súlade s Ústavou Slovenskej republiky a súvisiacimi zákonmi.

DOLOŽKA  ZLUČITEĽNOSTI
	návrhu zákona s právom Európskej únie

1.	Navrhovateľ zákona: vláda Slovenskej republiky

2.	Názov návrhu zákona: Zákon, ktorým sa mení a dopĺňa zákon č. 111/1990 Zb. o štátnom podniku v znení neskorších predpisov

3.	V práve Európskej únie nie je problematika predloženého návrhu zákona upravená.

4.	Návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe.

5.	Charakteristika právnych noriem Európskej únie, ktorými je upravená problematika návrhu zákona:  Problematika predloženého návrhu zákona nie je upravená v práve Európskej únie.

6.	Vyjadrenie stupňa kompatibility s právnou normou Európskej únie: Uvedená problematika nie je upravená v práve Európskej únie.

Osobitná časť :

K bodu 1:
	
Navrhovaná úprava nového znenia § 15 ods. 2 má legislatívno-technický charakter s cieľom umožniť pôvodný zámer zlučovania štátnych podnikov v likvidácii, čím sa dosiahne zefektívnenie procesu likvidácie.

Pri aplikácii pôvodného znenia dochádzalo zo strany príslušných daňových úradov k odmietaniu vydávať súhlasy s výmazom zlúčených podnikov v likvidácii z obchodného registra. Podľa doterajšieho znenia odseku 2  štátne podniky v likvidácii  bolo možné zlúčiť až po vyrovnaní záväzkov z pracovno-právnych vzťahov, splnení daňových odvodov a ďalších záväzkov týchto podnikov voči štátnemu rozpočtu.  Takto formulované znenie neplní účel, pre ktorý bolo do zákona zapracované predchádzajúcou novelou zákona.

K bodu 2:

Navrhované znenie nového odseku 5 v § 15c upravuje postup likvidátora štátneho podniku po zamietnutí návrhu na konkurz pre nedostatok majetku.  Cieľom je zjednotiť ďalší postup likvidátorov a určiť ako sa má nakladať s nevysporiadaným nehnuteľným majetkom v správe SPF a tým urýchliť proces likvidácie štátnych podnikov hospodáriacich na pôde.

K bodu 3:

Navrhované znenie § 15f upravuje podmienky za ktorých sa umožní speňažiť stavby a nimi zastavané pozemky, ktoré sú vedené v účtovnej evidencii štátneho podniku v likvidácii  nehnuteľný majetok štátneho podniku v likvidácii, ale podľa § 17 zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov je v správe SPF. Predaj stavieb a nimi zastavaných pozemkov, ktoré likvidátor nemohol speňažiť ani v opakovanej dražbe, sa umožní za znížené ceny za podmienok výberu formou obchodnej verejnej súťaže, ktorej podmienky stanoví Ministerstvo pôdohospodárstva SR.

K bodu 4 :

	Text nového odseku 4 v § 23 má za cieľ vymedziť kompetencie zakladateľa  štátnych podnikov pre uspokojovanie verejnoprospešných záujmov.
	Podľa platného znenia zákona sa v takomto podniku nezriaďuje rada. Na základe tejto skutočnosti dochádza často k nejasnostiam, ktoré oprávnenia môže zakladateľ uplatňovať voči štátnemu podniku, ktorého základným predmetom činnosti je uspokojovanie verejnoprospešných záujmov. 

K Čl. II

Účinnosť zákona sa navrhuje od 1. októbra 2001.